ባለሥልጣኑ  የመጠጥ ውሃ  አቅርቦት ለማሳደግ የአጭርና የመካከለኛ ጊዜ ፕሮጀቶችን እያካሄደ ነው
በአዲስ አበባ ከተማ የመጠጥ ውሃ አቅርቦትን ለማሳደግ የአጭርና የመካከለኛ ጊዜ  ፕሮጀክቶችን እያካሄደ  መሆኑን  የአዲስ አበባ የውሃና ፍሳሽ  ባለሥልጣን  አስታወቀ ።የባለሥልጣኑ የህዝብ ግንኙነት ኃላፊ አቶ እስጢፋኖስ ብስራት ለዋሚኮ እንደገለጹት  በአዲስ አበባ ከተማ  ከጊዜ  ወደ ጊዜ እያደገ የመጣውን የመጠጥ ውሃ ፍላጎት ለማስተናገድ የአጭርና የመካከለኛ እንዲሁም የረጅም  ጊዜ ፕሮጀክቶች እየተካሄዱ ይገኛሉ ።በአዲስ አበባ ከተማ  በአሁኑ ወቅት በቀን 608 ሺ   ሜትር ኩብ ውሃ  ለነዋሪዎች እየቀረበ መሆኑን የጠቆሙት አቶ እስጢፋኖስ  የከተማዋን የመጠጥ  ውሃ አቅርቦት ሽፋን ለማሳደግ በቀን   294 ሺ ሜትር ኩብ  ውሃ ማምረት የሚያስችሉ ፕሮጀክቶች እየተካሄዱ ነው ።በአጭር ጊዜ የሚደርሱት ፕሮጀክቶች በአዲስ አበባ ከተማ በሰሜን ፣ በምዕራብ ፣ በሰሜን ምዕራብ ፣ በመሃል አዲስ አበባና በኪስ ቦታዎች ላይ በየዓመቱ 20 የሚደርሱ ጥልቅ ጉድጓዶችን በመቆፈር 20ሺ  ሜትር ኩብ ውሃን ወደ ሥርጭት ለማስገባት እየተሠራ መሆኑን አቶ አስጢፋኖስ ተናግረዋል ።የኮዬ ፈጬ፣ የኖርዝ አያት ፋንታ፣የለገዳዲ ክፍል ሁለት፣ የሰበታ ተፍኪ ጥልቅ ጉድጓድ  ውሃና የገርቢ ግድብ ውሃ ፕሮጀክቶች በመካከለኛ ጊዜ ይደርሳሉ ተብለው የሚጠበቁ መሆናቸውን  አቶ አስጢፋኖስ ገልጸዋል ።በአጠቃላይ ፕሮጀክቶቹ ሲጠናቀቁ በተጨማሪ 294 ሺ ሜትር ኩብ ውሃን ወደ ሥርጭት ማስገባት እንደሚቻል አቶ አስጢፋኖስ አያይዘው ገልጸዋል ።እንደ አቶ እስጢፋኖስ በአዲስ አበባ ከተማ የሚስተዋለውን የውሃ ብክነት ለመቀነስ  ባለሥልጣኑ  የውሃ ምርትና ሥርጭት ለመቆጣጣር የሚያስችል ማዕከላዊ ሲስተም ለመዘርጋት  የሚያስችል ጥናትን አሥጠንቷል ።በተጨማሪም  በከተማዋ  ለውሃ ብክነት መንስኤ የሆኑትን  189 ኪሎሜትር  የሚረዝም አሮጌ  የውሃ መስመሮችን   ለመቀየር   በዘንድሮ የበጀት ዓመት  እንቅስቃሴ እየተደረገ ነው ብለዋል  አቶ አስጢፋኖስ ።ባለሥልጣኑ ዓለም አቀፉ የጤና ድርጅት ያወጣውን የውሃ ጥራት መስፈርትን ያሟላ የመጠጥ ውሃ በአዲስ አበባ ከተማ እንዲሠራጭ ለማድረግ የላብራቶሪ ጥራትና አቅም የማሳደግእንቅስቃሴ ተጀምሯል ።  